Íslenzkar þjóðsögur og æfintýri/Náttúrusögur/Vondir steinar
Það er alkunnugt að til eru lausnarsteinar, en það eru einnig til steinar sem gagnstæða verkun hafa. Helga Magnúsdóttir amma mín, merk kona og skýr, dáin 1836 rúmlega sjötug, sagðist í ungdæmi sínu hafa átt fullan kistil af fallegum steinum sem hún hafði fundið og safnað. Einu sinni lagðist þar kona á gólf og gat ekki fætt hvað sem til var reynt. Loksins segir einhver það komi líklega til af steinunum hennar Helgu. Hún sagðist þá ekki hafa verið sein á sér að hlaupa út með kistilinn, en rétt þegar hún var komin út með hann fæddi konan barnið. Henni þókti þá auðsætt að í kistlinum hefðu verið steinar sem tálmuðu fæðingunni. Litlu seinna fékk karl einn hjá henni alla steinana hennar.